Maimane gryp in by De Lille-twisPatricia de Lille. Argieffoto: Werner Beukes/SAPA Die DA-leier, Mmusi Maimane, het besluit om die getwis binne sy party oor die posisie van die Kaapse burgemeester, Patricia de Lille, self te beredder. Maimane sal weet hy gaan die wysheid van Salomo en die geduld van Job nodig hê om die De Lille-geskil en ander meningsverskille in die DA by te lê ná ’n vergadering van die party se federale raad die afgelope naweek waar tweespalt en spanning soms aan die orde van die dag was. Bronne binne die federale raad het aan Maroela Media vertel daar was ’n poging van twee prominente lede van die Wes-Kaapse DA-leierskorps om die De Lille-geskil en die deurmekaarspul in verskeie ander DA-beheerde Wes-Kaapse munisipaliteite by te lê met ’n voorstel dat geen verdere mosies van wantroue deur DA-koukusse in DA-burgemeesters toegelaat word tot ná volgende jaar se verkiesing nie. Sedert die DA in April die terugroep-klousule aanvaar het, is DA-mosies van wantroue in die DA-burgemeesters van Kaapstad, George en Matzikama (Vredendal) aanvaar, asook in die DA-speaker van Stellenbosch. Boonop is die DA-burgemeesters van Knysna en Beaufort-Wes ontsetel deur veelparty-mosies van wantroue in die onderskeie stadsrade. Die voorstel van die twee Wes-Kaapse leiersfigure is egter deur Maimane afgeskiet, dus kan interne mosies van wantroue voortgaan. Maimane het onderneem om self ’n oplossing vir die De Lille-fiasko te vind. Intussen is nog ’n mosie van wantroue in De Lille ingedien om op die volgende stadsraadsvergadering te dien. Die mosie is ingedien deur twee DA-raadslede, Marian Nieuwoudt en Brenda Hansen. De Lille-ondersteuners voer egter aan die korrekte DA-prosedure is nie gevolg nie. Benewens die De Lille-kwessie was daar ook heelwat verdeeldheid oor ’n plan om provinsiale DA-leiers meer inspraak te gee in die opstel van DA-kandidaatlyste vir aanstaande jaar se verkiesing. Dié kwessie, wat deur sommige waarnemers as meer van ’n aanval op die voorsitter van die DA se federale bestuur, James Selfe, gesien word as ’n werklik substantiewe meningsverskil, is na ’n subkomitee van ses senior lede van die federale raad verwys, wat besluit het om ’n regsmening in te win. Op ’n meer produktiewe noot is die DA se nuutste ekonomiese beleidspunte deur die party se beleidshoof, Gwen Ngwenya, voorgelê. Na verstaan word is dit ’n baie liberale beleid, met groot klem op vryemarkbeginsels. Die eerste stappe om die federale regskommissie van die DA korrek saam te stel is ook geneem. Die Kaapse hooggeregshof het onlangs beslis dat die regskommissie reeds verskeie jare lank verkeerdelik saamgestel is, wat die geldigheid van ’n klomp interne dissiplinêre besluite in die gedrang bring. Maimane het die federale raadsvergadering afgesluit deur op ’n mediakonferensie die eerste aanduidings te gee van die vyf hoofpunte waarop die DA-veldtog vir aanstaande jaar se verkiesing kan berus. Die DA sal homself bemark as stryder teen korrupsie, skepper van ’n klimaat vir werkgeleenthede, voorstander van sterker en meer doeltreffende maatreëls om misdaad te bekamp, voorstander van strenger grensbeheer en laastens as ’n party wat meer doeltreffend as die ANC regeer.